เจโทรพอใจไทยแก้มาบตาพุด
ไตรรงค์เผยหลังประธานเจโทรเข้าพบญี่ปุ่น พอใจไทยแก้มาบตาพุดยังไม่ถอนการลงทุนพ้นไทย
4 ก.พ. 2553

ไตรรงค์เผยหลังประธานเจโทรเข้าพบญี่ปุ่น พอใจไทยแก้มาบตาพุดยังไม่ถอนการลงทุนพ้นไทย
นายไตรรงค์ สุวรรณคีรี รองนายกรัฐมนตรีฝ่ายเศรษฐกิจ เปิดเผยหลังประธานองค์การส่งเสริมการค้าระหว่างประเทศของญี่ปุ่น หรือเจโทรเข้าพบว่า เจโทรได้สอบถามความชัดเจนของรัฐบาลไทยต่อการแก้ไขปัญหาโครงการลงทุนในนิคมอุตสาหกรรมมาบตาพุดที่ถูกศาลสั่งระงับดำเนินการ แต่ยังไม่คิดที่จะถอนการลงทุนออกจากประเทศไทย          รองนายกรัฐมนตรี ได้ชี้แจงว่ารัฐบาลพยายามผลักดันให้มีกฎระเบียบและเจ้าภาพที่ชัดเจนให้แล้วเสร็จภายใน 5 เดือน และทันภายในสมัยการประชุมสภาฯ นี้ แต่ระหว่างการดำเนินการได้จัดตั้งคลินิกให้คำปรึกษากับโครงการลงทุนที่ยังไม่สามารถดำเนินการได้ในการยื่นคำร้องต่อศาล เพื่อขอดำเนินโครงการต่อไปได้          "คณะฯ ได้พูดถึงสิ่งที่เกิดขึ้นทางการเมืองในอดีต ซึ่งเขาไม่สบายใจ เช่น การล้มการประชุมสุดยอดอาเซียนที่พัทยา ในช่วงเดือน เม.ย.52 ซึ่งถือเป็นเหตุการณ์หนึ่งที่เขาไม่สบายใจและคิดว่าไม่น่าจะเกิดขึ้น และเป็นเหตุการณ์ที่ไม่ได้ปฏิบัติตามกฎหมาย ซึ่งเขาไม่อยากเห็นเหตุการณ์อย่างนั้นอีก เพราะประเทศไทยเป็นประเทศที่ยังน่าลงทุนอยู่" รองนายกรัฐมนตรี กล่าวด้านประธานเจโทร แสดงความพอใจที่รัฐบาลไทยพยายามเร่งดำเนินการแก้ไขปัญหาที่เกิดขึ้น พร้อมกันนี้ยังแสดงความเป็นห่วงสถานการณ์ทางการเมืองของไทย โดยเฉพาะกรณีการขัดขวางการประชุมอาเซียน โดยไม่ต้องการเห็นความรุนแรงเช่นในอดีตเกิดขึ้นอีก ทั้งนี้ เจโทรจะประกาศผลสำรวจความคิดเห็นของบริษัทญี่ปุ่นที่เข้ามาลงทุนในประเทศไทยในวันพรุ่งนี้(5ก.พ.)